Anna fürdő (Szeged)

Az **Anna fürdő** (régebbi, ma is használt nevén *Gőzfürdő*) egy a szegedi belvárosban álló műemlék fürdőépület. A neoreneszánsz és török jegyeket felvonultató, eklektikus stílusban épült műemlék épületet 1896-ban építették Láng Adolf és Steinhardt Antal bécsi építészek tervei alapján.

## A fürdő története

Az 1879-es nagy szegedi árvíz után a városban mindössze egyetlen nem túl jól fölszerelt közfürdő maradt. A növekvő népességű város lakosai azonban igényelték a közfürdő létrehozását. Szeged városának megbízásából Ádok István Törökországba utazott, hogy az ottani fürdőkultúrát tanulmányozza. A török tapasztalatokat egy új szegedi fürdő létrehozásához kívánták felhasználni.

A város közgyűlése az 1890-es évek elején megvásárolta egy a Belvárosban fekvő Tisza Lajos körúti telket, amelynek fürdő célú beépítésére pályázatot írtak ki. A kiírt tervpályázatra öt pályamű érkezett, ezek közül a zsűri a bécsi Steinhardt Antal és Lang Adolf terveit választotta ki. Az osztrák tervezők egy elegáns utcai homlokzatú, gazdagon díszített fürdőépületet álmodtak meg, amelyben a férfi és női vendégeket térben elkülönítették. A tervek azonban olyan nagyra törőnek bizonyultak, hogy a város már a tervezési pályázat során lemondott teljes megvalósításukról. A város eltekintett a külön férfi és női fürdőrész kialakításáról és a két nem elválasztását a nyitvatartás szabályozásával oldották meg. (A fürdő más időszakokban várta férfi és női vendégeit.) Az építést Ádok István vezette.

A fürdőt 1896. szeptember 6-án nyitották meg. A városnak nem volt kapacitása az intézmény működtetésére, így pályázatot hirdetett a fürdő működtetésére. Az első pályázaton Antal József szentesi vállalkozó nyerte el az üzemeltetés jogát. Az építés és tervezés hiányosságai már a kezdeti időszakban kiütköztek, pótlásokat és javításokat kellett elvégezni, amelyeket újabb hitelfelvételekkel kellett fedezni. A hiányosságok oly' mértékűek voltak, hogy 1906 és 1909 között az épületet jelentősen át kellett alakítani.

1927-ben a fürdő közvetlen szomszédságában fúrták a 944 méteres talpmélységű Anna-kutat, amelyből az 52 fokos, emésztési panaszokat és a pajzsmirigy megbetegedéseit orvosló Anna-víz tört fel, amelyről a kút később a nevét kapta. A gyógyvizet bevezették a fürdőbe is, amelyet 1938-ban gyógyfürdői rangra emeltek. A második világháború éveiben 50 fős óvóhelyet építettek a fürdő alagsorában. Az 1950-es években több átalakítás is történt. Ez eredetileg üzleteknek otthont adó földszinti helyiségeket átalakították és összevonásukkal iszapgyógyászatot hoztak bennük létre. Az addigra leromlott állapotú fa tetőszerkezetet a formavilág megtartásával vasbetonra cserélték. Az 1950-es évektől kezdve a fürdőben az állam által finanszírozott gyógyítási tevékenység folyt.

2004-ben a fürdő épületét eredeti stílusát megőrizve teljes körűen felújították. Az épületen belül elválasztották a gyógyfürdő részleget az újonnan létrehozott wellnessfürdőtől. Az Anna fürdőben napjainkban is folyik gyógyítási tevékenység, az épületben reumatológiai rendelő működik.

## Jegyzetek

1. ↑ Gőzfürdő, Szeged (hu). *www.muemlekem.hu*. Retrieved on szeptember 6, 2021.
2. ↑ Bernadett, Fenyővári. A szegedi Anna Fürdő története (hu). *Lechner Tudásközpont*. Retrieved on szeptember 6, 2021.
3. ↑ 125 éves a szegedi Anna fürdő (hu). *DÉLMAGYAR* (2021-09-06). Retrieved on szeptember 6, 2021.
4. ↑ Panek, Sándor (2014-09-05). Akkora öröm volt, hogy pucéron megfürödtek az utcán | DÉLMAGYAR Szeged, Szeged és környéke (hu). *DÉLMAGYAR*. Retrieved on szeptember 6, 2021.
5. ↑ Pucér munkások fürdőztek (hu). *DÉLMAGYAR* (2020-02-18). Retrieved on szeptember 6, 2021.
6. ↑ Anna Fürdő. *www.szegedsport.hu*. Retrieved on szeptember 6, 2021.

## Források

* Szegedi fürdők (magyar). vom.hu. Retrieved on június 1, 2011.
* Anna Fürdő (magyar). Thermal Tours. Archived from the original on június 13, 2014. Retrieved on június 1, 2011.
* Csongrád megyei örökségtár (magyar). Nemzeti Kulturális Örökség Elektronikus Oktatási Könyvtára. Retrieved on június 1, 2011.
* Gőzfürdő (magyar). Műemlékem.hu. Retrieved on június 1, 2011.

* [[Fájl:
	+ [[Fájl:Végtelen ciklus a következő sablonban: Sablon:Portál/speciális|25x25px|Magyarország]] **[[Portál:Magyarország|Végtelen ciklus a következő sablonban: Sablon:Portál/speciális]]**
	• összefoglaló, színes tartalomajánló lap|25x25px|Magyarország]] **[[Portál:Magyarország|**
	+ **[[Fájl:Végtelen ciklus a következő sablonban: Sablon:Portál/speciális|25x25px|Magyarország]]** [[Portál:Magyarország|Végtelen ciklus a következő sablonban: Sablon:Portál/speciális]]
	• összefoglaló, színes tartalomajánló lap]]
• összefoglaló, színes tartalomajánló lap